Det nordjyske firma Neurodan er langt fremme med forskning, der kan hjælpe en halv million danskere af med ufrivillig vandladning.

I lokalbedøvelse indopereres en elektrode på en nerve i bækkenbunden. Ved at trykke på en knap, der fx er placeret i et armbånd, sender patienten selv impulser til elektroden, når tissetrangen melder sig. Elektroden påvirker blæren til at stoppe de ufrivillige sammentrækninger. Sådan lyder opskriften på et lettere og mere værdigt liv for den tiendedel af danskerne, for hvem det store spørgsmål lyder: Hvor er det nærmeste toilet? Og opskriften blev i dag præsenteret af projektelder, Ph.d. Morten Fjordback fra Neurodan på en konference i Aalborg. - Systemet er afprøvet på grise med succes. Nu skal det testes på mennesker, og inden for fire år kan vi forhåbentlig begynde at sælge produktet, siger Morten Fjordback. Det var også Neurodan, der for år tilbage fik folk med en dropfod til at gå mere normalt ved at bruge samme teknik. - Mit håb er, at Danmark kan blive førende, når det gælder forskning og innovation inden for nervestimulation, siger Morten Fjordbak.